Christian Rabjerg Madsen (S), 2023-05-31:
Drop kriseretorikken.
Der kan efterhånden ikke være en mand i Sakskøbing, der får en sten i skoen, uden at Mette Frederiksen udråber det til en historisk krise.
Regeringen vil så gerne have, at krisen bliver lidt længere.
Som oppositionens citater viser, er der vist efterhånden gået sport i at finde finurlige måder at kritisere regeringens retorik på.
Og indrømmet, lige præcis den med Sakskøbing synes jeg er sjov, hr. Alex Vanopslagh.
Men måske Danmark alligevel var bedre tjent med, at oppositionen skruede lidt ned for den semantiske leg, og at alle partier i bund og grund var mere tro mod, hvad jeg også tror er deres egen analyse af Danmarks udfordringer, og lidt mindre optaget af retorik.
»Engang troede vi på fremtiden« er titlen på en ny bog af Christian Bennike.
Bogen viser og beskriver, hvordan 1990'ernes fremgang og optimisme medførte, at Vesten i starten af det nye årtusind blev for dårlig til at erkende de største udfordringer – erkende udfordringer som ulighed, klimaforandringer og en stigende afhængighed af billig russisk energi.
Det var en doven og selvtilfreds tilgang, der ledte til politisk spildte år – år, hvor udfordringerne voksede sig større, men ikke blev løst.
Christian Bennike beskriver videre, hvordan den vestlige verden først for alvor bliver vækket i 2010'erne, hvordan tørke, skovbrande, corona, krig og inflation ændrede selve vores tidsånd og startede krisernes periode, men som det vigtigste førte til politisk handling.
På den måde blev kriserne en forudsætning for en ny og i virkeligheden langt mere velbegrundet optimisme – en optimisme, der ikke bygger på en laissez faire-ligegyldighed med verden, men på erkendelsen af vores udfordringer og mest af alt på vores evne til at løse og handle på vores udfordringer.
Jeg er personligt helt indifferent, jeg er helt ligeglad med, om vi taler om klimakrise eller klimaforandringer.
Men virkeligheden er, at verden stiler mod en potentielt katastrofal temperaturstigning på 2,5 grader.
Og mange lande er i modsætning til Danmark ikke på vej til at nå deres mål i Parisaftalen.
Virkeligheden er, at hvert tredje forsøg på at rekruttere en sosu-assistent mislykkes.
Virkeligheden er, at hver femte underviser i folkeskolen ikke er uddannet lærer.
Virkeligheden er, at 36 pct. af det pædagogiske personale i vores daginstitutioner ikke har en pædagogisk uddannelse.
Det sker i øvrigt, samtidig med at søgningen mod netop velfærdsuddannelserne er faldet med 25 pct.
Jeg er dybest set ligeglad med retorik, men jeg er ikke ligeglad med virkeligheden, og jeg bliver en lille smule træt, når oppositionen er mere optaget af regeringens retorik end af at finde løsninger på de udfordringer, som jeg i langt hen ad vejen tror vi er enige om er reelle.
Jeg tror også, at vi er enige om, at Danmark er verdens bedste land.
Men jeg er ikke tilfreds med vores velfærdssamfund.
Kan vi ikke gøre det lidt bedre?
som Poul Nyrup Rasmussen spurgte i 1990'erne.
Det er ikke godt nok, at længere og videregående uddannelser, netværk og personlige ressourcer er en afgørende forudsætning for den behandlingskvalitet, som danskere møder i vores sundhedsvæsen.
Det er ikke godt nok, at både vores daginstitutioner og vores skoler i for stor udstrækning svigter opgøret med den sociale arv.
I dag er danske børns uddannelse lige så afhængig af deres forældres baggrund, som den var for 50 år siden.
Det er ikke godt nok.
Jeg vil gerne på vegne af S, V og M fremsætte følgende: Forslag til vedtagelse
»Folketinget konstaterer, at det går godt i Danmark, og at dansk økonomi ikke har stået bedre i mange år.
Folketinget er enige i, at der fortsat er behov for en ansvarlig økonomi, der lægger en dæmper på den økonomiske aktivitet og bekæmper inflationen.
En robust økonomi afhjælper dog ikke udfordringen med mangel på arbejdskraft.
Derfor finder Folketinget det nødvendigt at løse de strukturelle udfordringer med det manglende arbejdsudbud i Danmark, så vi har medarbejdere nok til at få både den offentlige og den private sektor til at hænge bedre sammen i fremtiden.
For at sikre, at det fremtidige arbejdsudbud er stort nok, er Folketinget enige om, at der er behov for reformer.
Folketinget er enige i, at Danmark skal bidrage til Ukraines kamp mod Rusland, og at der er behov for at øge accelerationen af den grønne omstilling af hensyn til klimakrisen og for at blive uafhængige af russisk gas.«